次韵晁補之廖正一贈答詩
作者：黄庭堅
朝代：宋

paragraphs: 晁子抱材耕谷口，世有高賢踐台斗。
頃隨計吏西入關，關夫數日傳車還。
封侯半屬妄校尉，射虎猛將猶行間。
無因自致青雲上，浪說諸公見嗟賞。
驥伏鹽車不稱情，輕裘肥馬鳳凰城。
歸來作詩謝同列，句與桃李爭春榮。
十年山林廖居士，今隨詔書稱舉子。
文章宏麗學西京，新有詩聲似侯喜。
君不見古來良爲知音難，絕絃不爲時人彈。
已喜瓊枝在我側，更恨桂樹無由攀。
千里風期初不隔，獨憐形迹滯河山。